Document ID: 32006D0609

ODLOČBA KOMISIJE
z dne 4. avgusta 2006
o določitvi okvirne dodelitve odobritev za prevzem obveznosti po državah članicah za cilj evropskega teritorialnega sodelovanja za obdobje 2007-2013
(notificirano pod dokumentarno številko C(2006) 3473)
(2006/609/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu (1) in zlasti člena 18(2) Uredbe,
ob upoštevanju naslednjega:
(1)
V skladu s točko (c) člena 3(2) Uredbe (ES) št. 1083/2006 je namen cilja evropskega ozemeljskega sodelovanja krepitev čezmejnega sodelovanja s pomočjo lokalnih in regionalnih skupnih pobud ter transnacionalnega sodelovanja s pomočjo dejavnosti za spodbujanje integriranega teritorialnega razvoja, povezanega s prednostnimi nalogami Skupnosti.
(2)
V skladu s točko (c) člena 4(1) Uredbe (ES) št. 1083/2006 Evropski sklad za regionalni razvoj prispeva k doseganju ciljev iz točke (c) člena 3(2) navedene uredbe.
(3)
V skladu s členom 21(1) Uredbe (ES) št. 1083/2006 se 2,52 % razpoložljivih sredstev za prevzem obveznosti Skladov za obdobje od 2007 do 2013 dodeli cilju evropskega teritorialnega sodelovanja, vključno s 73,86 % za financiranje čezmejnega sodelovanja in 20,95 % za financiranje transnacionalnega sodelovanja.
(4)
Pripraviti je treba okvirno razčlenitev sredstev, ki se jih dodeli cilju evropskega teritorialnega sodelovanja, po državah članicah. V skladu s členom 18(2) Uredbe (ES) št. 1083/2006 mora to potekati v skladu z merili in metodologijo iz Priloge II Uredbe (ES) št. 1083/2006.
(5)
Peti odstavek Priloge II Uredbe (ES) št. 1083/2006 določa metodo za dodelitev razpoložljivih sredstev državam članicam in regijam, ki so upravičene do financiranja v skladu z odstavkoma 1 in 2 člena 7 navedene uredbe.
(6)
Odstavek 7 Priloge II Uredbe (ES) št. 1083/2006 določa najvišjo stopnjo prenosa sredstev iz skladov v vsako posamezno državo članico.
(7)
Odstavki 12 do 31 Priloge II Uredbe (ES) št. 1083/2006 določajo zneske za nekatere posebne primere za obdobje 2007 do 2013, vključno s posebno dodelitvijo za program PEACE, ki se izvaja kot čezmejni program.
(8)
V skladu s členom 24 Uredbe (ES) št. 1083/2006 je 0,25 % razpoložljivih sredstev za prevzem obveznosti skladov za obdobje 2007 do 2013 namenjenih financiranju tehnične pomoči na pobudo Komisije; okvirna dodelitev po državah članicah zato ne sme vključevati zneska, ki ustreza tehnični pomoči -
SPREJELA NASLEDNJO ODLOČBO:
Člen 1
Okvirni zneski odobritev za prevzem obveznosti po državah članicah za regije, upravičene do financiranja iz strukturnih skladov na podlagi cilja evropskega ozemeljskega sodelovanja, kakor je navedeno v odstavkih 1 in 2 člena 7 Uredbe Sveta (ES) št. 1083/2006, vključno z dodatnimi zneski, določenimi v Prilogi II navedene uredbe, so navedeni v razpredelnici 1 Priloge.
Letna razčlenitev odobritev za prevzem obveznosti iz prejšnjega odstavka po državah članicah je navedena v razpredelnici 2 Priloge.
Člen 2
Ta odločba je naslovljena na države članice.
V Bruslju, 4. avgusta 2006

Labels: 2
15
19
5